На основу члана 32. став 6. Закона о црквама и верским заједницама („Службени гласник РС'', бр. 36/2006), члана 37. став 1. тачка 7) Статута Града Ниша (,,Службени лист Града Ниша'' бр. 88/2008, 143/2016 и 18/2019),

Скупштина Града Ниша на седници одржаној 2025. године, доноси

**ОДЛУКУ О ДОДЕЛИ БУЏЕТСКИХ СРЕДСТАВА ЦРКВАМА И ВЕРСКИМ ЗАЈЕДНИЦАМА НА ТЕРИТОРИЈИ ГРАДА НИША**

ОПШТЕ ОДРЕДБЕ

 Члан 1.

 Одлуком о додели буџетских средстава црквама и верским заједницама на територији Града Ниша (у даљем тексту: Одлука), уређују се начин, намена, поступак и критеријуми за доделу буџетских средстава за финансирање / суфинансирање пројеката цркава и верских заједница, њихових организација и установа које делују на територији Града Ниша.

 ФИНАНСИЈСКА СРЕДСТВА

Члан 2.

 Финансијска средства за реализацију Одлуке из члана 1., обезбеђиваће се Одлуком о буџету Града Ниша за сваку календарску годину, а износ средстава ближе ће се дефинисати текстом Јавног конкурса.

КОРИСНИЦИ СРЕДСТАВА

Члан 3.

 Средства за финансирање/суфинансирање мера се додељују путем Јавног конкурса.

Члан 4.

 Средства намењена овом Одлуком могу се користити за реализацију пројеката из области градитељства у складу са законом и другим прописима за:

- радове на изградњи, адаптацији, санацији, реконструкцији и доградњи верских објеката.

Члан 5.

 Право на доделу средстава путем Јавног конкурса имају:

1. Регистроване цркве или верске заједнице у складу са Законом о црквама и верским заједницама („Службени гласник РС'', бр. 36/2006), које аплицирају пројектима за објекте који се налазе на територији Града Ниша (у даљем таксту: Крајњи корисници).

ПРОЦЕС ЈАВНОГ КОНКУРСА

Члан 6.

 Јавни конкурс за доделу средстава, објављује се на начин како се то утврђује Правилником о расподели буџетских средстава црквама и верским заједницама на територији Града Ниша.

 Јавни конкурс садржи податке и ближе уређује ко може да учествује на Јавном конкурсу, висину средстава која се додељују, услове, критеријуме, као и друге податке који су од важности за спровођење конкурсног поступка у складу са одлуком о буџету Града Ниша.

 Пријава на Јавни конкурс се подноси на јединственом обрасцу, уз прописане прилоге горенаведеним Правилником и Јавним конкурсом.

 Правилник о расподели буџетских средстава црквама и верским заједницама на територији Града Ниша доноси Комисија, коју посебним Решењем образује Градоначелник Града Ниша.

Члан 7.

 На основу текста Јавног конкурса (којим се ближе прописују рок за пријем захтева, услови и критеријуми одабира, рокови и поступак по приговорима) и након провере формално-правне исправности пријава, Комисија за спровођење Јавног конкурса за расподелу буџетских средстава црквама и верским заједницама, доноси Решење са листом Крајњих корисника који имају статус цркве или верске заједнице и којима су одобрена финансијска средства, као и оних који нису испунили услове из предметног конкурса. На Решење са листом Крајњих корисника, који нису испунили услове, може се уложити приговор Градском већу Града Ниша, које одлучује као другостепени орган. Након тога Градоначелник Града Ниша, на предлог Комисије, о додели средстава одлучује посебним Решењем које је коначно.

Члан 8.

 Приликом одређивања висине учешћа Града Ниша у додели финансијских средстава за градитељску делатност, код сваке појединачне пријаве, узима се у обзир:

**1. да ли је верски објекат под заштитом као културно наслеђе;**

**2. да ли су и од других извора донација сакупљена средства па је потребан само један део средстава да би се затворила финансијска конструкција неопходна за обнову храма;**

**3. да ли је црква добијала средства у дужем временском периоду и колико је до сада, у последњих 10 (десет) година, добила средстава од стране Града Ниша;**

**4. да ли се ради о изградњи новог објекта или је реч о обнови постојећег;**

**5. препоруке надлежних органа о неопходности инвестирања (мишљење Завода за заштиту споменика културе);**

**6. карактер хитности за инвестиционе захтеве у сваком конкретном случају и да ли је, због руинираности, угрожена безбедност верника;**

ИСПЛАТА СРЕДСТАВА

Члан 9.

 Након доношења Решења, додељена саредства се преносе на рачун Крајњег корисника, по поднетом захтеву носиоца пројекта за исплату средстава, са пратећом документацијом. Пренос средстава се врши на основу одредаба Правилника, Јавног конкурса, закљученог двостраног уговора о додели новчаних средстава и у складу са укупним износом средстава у буџету Града Ниша, опредељених у ове сврхе.

ИЗВЕШТАВАЊЕ И ПРАЋЕЊЕ РЕАЛИЗАЦИЈЕ ПРОЈЕКТНИХ АКТИВНОСТИ

Члан 10.

 Крајњи корисник је дужан да средства користи искључиво за намену за које су она додељена, а неутрошена средства да врати Граду Нишу.

 Крајњи корисник средстава је у обавези да на својим позивницама, брошурама и осталом штампаном материјалу, или на други одговарајући начин, објави да је у финансирању/суфинансирању активности из члана 4. ове Одлуке учествовао Град Ниш.

 Крајњи корисник средстава је у обавези да по завршетку пројекта или када то Комисија затражи, а најкасније на крају календарске године поднесе ванредни/коначни Извештај о наменски утрошеним средствима, са одговарајућом прописаном документацијом.

 У случају сумње да додељена средства у појединим случајевима нису наменски коришћена, Комисија ће покренути поступак пред надлежним органом за буџетску инспекцију, ради контроле законитог и наменског коришћења средстава.

 Уколико се утврди да се додељена средства у појединим случајевима нису наменски користила, крајњи корисник биће у обавези да их врати у буџет Града Ниша, а пријаве тих цркава и верских заједница се убудуће неће узимати у разматрање приликом њиховог учешћа на Јавном конкурсу за доделу средстава.

 Услови и начин враћања ненаменски утрошених средстава, утврдиће се прецизније Правилником, текстом Јавног конкурса и одредбама двостраног уговором који се закључује у складу са чланом 8. ове Одлуке.

Члан 11.

 Ова одлука ступа на снагу осмог дана од дана објављивања у „Службеном листу Града Ниша“.

**Број:**

**У Нишу:**

**СКУПШТИНА ГРАДА НИША**

 **ПРЕДСЕДНИК**

 **проф. др Игор Новаковић**

*О б р а з л о ж е њ е*

Правни основ за доношење Одлуке о додели буџетских средстава црквама и верским заједницама на територији Града Ниша, огледа се у члану 32. Закона о црквама и верским заједницама („Службени гласник РС'', бр. 36/2006), где је између осталог просписано да се изградња, адаптација и реконструкција верских објеката може изводити по доношењу Одлуке цркве/верске заједнице, добијених потребних дозвола предвиђених законом и прописима који регулишу ову област, сагласности надлежног Министарства и уз стручни надзор надлежног државног органа. Такође је утврђено да надлежни државни орган и орган јединице локалне самоуправе може да у буџету предвиди средства за изградњу, одржавање и обнову верских објеката, у складу са потребама и могућностима.

Члан 37. став 1. тачка 7) Статута Града Ниша (,,Службени лист Града Ниша'' бр. 88/2008, 143/2016 и 18/2019), прописује је да Скупштина Града, између осталог, доноси прописе и друге опште акте.

 За реализацију ове Одлуке биће задужена Комисија, коју посебним Решењем образује Градоначелник Града Ниша. Административно-техничке послове обављаће секретар Комисије.

Одлуком о буџету Града Ниша, опредељиваће се средства за сваку календарску годину, а износ средстава ближе ће се дефинисати текстом Јавног конкурса.